নিজস্ব প্রতিবেদন : ছাত্রবিক্ষোভে চারুচন্দ্র কলেজ বন্ধের ঘটনায় চূড়ান্ত ক্ষুব্ধ শিক্ষামন্ত্রী পার্থ চট্টোপাধ্যায়। ক্ষোভের সঙ্গে শিক্ষামন্ত্রী সাফ জানান, এ ধরনের ঘটনা কোনওভাবেই বরদাস্ত করা হবে না। অবিলম্বে কলেজ খোলার নির্দেশ দিয়েছেন তিনি। পাশাপাশি, গোটা বিষয়টি শিক্ষা দফতর খতিয়ে দেখবে বলেও জানান শিক্ষামন্ত্রী। শিক্ষামন্ত্রীর নির্দেশের পর ইতিমধ্যেই কলেজে গিয়ে পৌঁছেছেন শিক্ষা দফতরের আধিকারিকরা। অন্যদিকে, কলেজ বন্ধের সিদ্ধান্ত ঘিরে দেখা দিয়েছে ধোঁয়াশা। নোটিসে অধ্যক্ষ উল্লেখ করেছেন, গভর্নিং বডির সঙ্গে বৈঠকের পরই নিরাপত্তার কারণে কলেজ বন্ধের সিদ্ধান্ত নেওয়া হয়েছে। যদিও পরিচালন সমিতির কয়েকজন পাল্টা দাবি করেছেন, কলেজ বন্ধের সিদ্ধান্ত সম্পর্কে তাঁরা সম্পূর্ণ অন্ধকারে। গোটা ঘটনায় আবারও প্রিন্সিপ্যালের দিকেই অভিযোগের আঙুল তুলেছেন ছাত্র সংসদের সদস্য থেকে পড়ুয়ারা। এমনকী, কলেজে দীর্ঘদিন ধরে কর্মরত এক শিক্ষিকারও দাবি, ছাত্র-শিক্ষক-শিক্ষাকর্মীদের কোনও সুবিধা-অসুবিধার কথা শুনতেন না অধ্যক্ষ। মঙ্গলবার থেকে ছাত্র বিক্ষোভে উত্তপ্ত হয় চারুচন্দ্র কলেজ। দীর্ঘ সময় ঘেরাও থাকেন অধ্যক্ষ। অভিযোগ, টিচার্সরুমে ঢুকে শিক্ষক-শিক্ষিকাদের হেনস্থা করেন কয়েকজন বিক্ষোভরত পড়ুয়া। নিরাপত্তার দাবিতে পাল্টা অবস্থান বিক্ষোভ করেন কয়েকজন শিক্ষক-শিক্ষিকাও। এরপরই বুধবার সকালে কলেজের গেটে নোটিস ঝুলিয়ে অনির্দিষ্টকালের জন্য কলেজ বন্ধের কথা ঘোষণা করা হয়।